钦定古今图书集成/明伦汇编/氏族典/第257卷 > 王猛
## 钦定古今图书集成/明伦汇编/氏族典/第257卷 > 王猛

按《晋书苻坚载记》，“王猛，字景略，北海剧人也。家于魏
郡。少贫贱，以鬻畚为业，好兵书，气度雄远，隐于华阴
山，怀佐世之才。桓温入关，猛被褐而诣之，一面谈当
世之事，扪虱而言，旁若无人。温异之，请与俱南。猛还
山谘师，师曰：‘卿与桓温岂并世哉’？猛乃止。苻坚将有
大志，闻猛名，遣吕婆楼招之，一见便若平生，若元德
之遇孔明也。”及坚僭位，以猛为中书侍郎，迁尚书左
丞、咸阳内史、京兆尹。未几，除吏部尚书、太子詹事，又
迁尚书左仆射、辅国将军、司隶校尉，加骑都尉，居中
宿卫。时猛年三十六，岁中五迁，权倾内外，上下咸服，
莫有敢言。顷之，迁尚书令、太子太傅，加散骑常侍，又
转司徒、录尚书事，辞不拜。后率诸军讨慕容𬀩，以功
封清河郡侯，留镇冀州。俄入为丞相。后数年，复授司
徒。猛宰政公平，流放尸素，拔幽滞，显贤才，外修兵革，
内崇儒学，劝课农桑，教以廉耻，兵彊国富，垂及升平。
猛疾笃，坚亲临省病，问以后事。猛曰：“晋虽僻陋吴越，
乃正朔相承，亲仁善邻，国之宝也。臣没之后，愿不以
晋为图。”言终而死，时年五十一。坚哭之恸，谓太子宏
曰：“天不欲使我平《一六合》耶，何夺我景略之速也！”赠
侍中、丞相，谥曰武侯。